ઊંચા જીવે બને તેટલા લાંબા ડગલાં ભરવાની કોશિશ કરતી દેવલી ખોડંગાતી ખોડંગાતી, બૂમો પાડતી અવાજની દિશામાં જવા માંડી, ‘એ નહાડ, પેલાં લાલિયાને નહાડ. તે મારી લાખવાનું બોકડાને. એય રુખલી, તારા પોઈરાને બૂમ પાડ નીં. એમ ઊભી હું ર’યલી?’ ચાલમાં બને તેટલી ઝડપ લાવીને દોડવા મથતી દેવલીની રાડો ફાટી ગઈ. ‘ઓ કોઈ પેલાં બોકડાને બચાવો…તે પેલો લાલિયો ખાઈ જવાનો એને.’ દેવલીની બૂમાબૂમથી દોડી આવેલા બે ચાર મજૂરિયાઓએ આખરે લાલિયા પાસેથી બકરીના બચ્ચાને છોડાવવામાં સફળતા મેળવી. પગમાં પથ્થરનો માર ખાઈને કરાંજતો લાલિયો દૂર જતો રહ્યો. ડરના માર્યા ધ્રૂજતા બચ્ચાને કમર પર ઊંચકીને લાવતી દેવલી બીજા હાથમાં મોબાઈલ પર દીકરીને સબ સલામતનો સંદેશો આપતી દેખાઈ. વાહ દેવલી! કહેવું પડે બાકી, ખરી મા છે તું.